前檻十二韻
作者：劉筠
朝代：宋

paragraphs: 垂柳陰岑院，游絲曠蕩春。
蘅皋誰駐馬，羅襪自生塵。
四姓良家子，三年賦客鄰。
折腰行太緩，連瑣語何頻。
倭墮雲爭媚，便娟月鬭新。
滅瘢難辨玉，約指不勝銀。
電笑投壺勝，江澄擣練勻。
東南勞鶴望，西北限牛津。
寶唾凝蘭氣，鳴黄咽絳脣。
籠禽思隴樹，洞犬謝秦人。
詠絮才無對，聞琴意始真。
長安足輕薄，慎勿走瓊輪。